钦定古今图书集成/理学汇编/文学典/第080卷 > 方汝疆
## 钦定古今图书集成/理学汇编/文学典/第080卷 > 方汝疆

按《太平府志》：“汝疆，字南夫，少游学江湖，参叩诸老，知
理学渊源。归教授里中，从游者甚众。绍兴三十年，登
进士第，不乐仕，放怀诗酒，得意句脍炙人口。其《江上
晚云》诗云：‘疏云薄日冷吴江，江色芦花共渺茫。四五
点山烟霭淡，两三枝桨水云长。游鱼避网惊微浪，幽
鹭窥汀下夕阳。兴罢归来更回首，满身明月踏溪霜’。”
《舟行和友人》诗云：“平林漠漠暝烟齐，竹树萧森望眼
迷。相唤几声何处雁，断霞明处一行低。”婉丽清纯，有
唐人风格。集藏于家。